Criza din România continuă să stârnească reacţii la Bruxelles. Preşedintele Comisiei Europene cere autorităţilor de la Bucureşti „să-şi revină” şi crede că acest lucru este pe cale să se întâmple.

Declaraţia lui Jean-Claude Juncker vine după întâlnirea pe care ministrul român de Externe a avut-o la Bruxelles cu prim-vicepreşedintele Comisiei Europene, Frans Timmermans.

„Atât eu, cât şi prim-vicepreşedintele Timmermans am reacţionat şi am cerut României, cred că miercuri, să găsească o modalitate de a respecta cerinţele minime ale Europei. Am realizat că după aceea, Guvernul României a retras ordonanţa respectivă. Aș vrea ca România să-şi revină și cred că este pe cale să o facă”, a spus Jean Claude Juncker, preşedintele Comisiei Europene.